A Bizottság 2409/2000/EK rendelete

(2000. október 30.)

a piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló 1623/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre [1] és különösen annak 33. cikkére,

mivel:

(1) A Bizottság 1623/2000/EK rendelete [2] 2. cikkének (2) bekezdése előírja, hogy a kötelező lepárlási intézkedésekre kötelezett gazdasági szereplők csak akkor részesülhetnek az említett rendeletben foglalt intézkedések előnyeiből, ha teljesítették kötelezettségeiket. Ezeket a rendelkezéseket a 2000/01-es borászati évre ki kell egészíteni egy utalással ugyanezekre a kötelező lepárlási intézkedésekre, amelyeket a megelőző borászati évben kellett elvégezni a legutóbb az 1677/1999/EK rendelettel [3] módosított 822/87/EGK tanácsi rendelet [4] értelmében.

(2) Az 1623/2000/EK rendelet 55. cikkének (2) bekezdése lehetővé teszi Franciaország számára az 1493/1999/EK rendelet 28. cikke szerinti lepárlási intézkedés hatálya alá tartozó bor felvásárlási árának változtatását. Az ebből eredő, lepárlókra gyakorolt gazdasági hatás kiegyenlítése érdekében a lepárlási támogatást hasonlóképpen módosítani kell. A támogatás mértékét meghatározó cikkeket ezért ezzel a rendelkezéssel ki kell egészíteni.

(3) Az 1493/1999/EK rendelet 27. és 28. cikke szerinti kötelező lepárlásra szállított mennyiségek tekintetében tűréshatárt kell megállapítani. Az 1623/2000/EK rendeletben csak a 48. cikkben szerepel egy, a borkészítés melléktermékeinek lepárlására vonatkozó tűréshatár. Az 56. cikket ugyanezzel a rendelkezéssel kell kiegészíteni a kettős hasznosítású szőlőfajtákból készült bor lepárlására vonatkozóan.

(4) Az 1623/2000/EK rendelet 57. cikke különleges szabályokat állapít meg az azonos közigazgatási egységben borszőlőfajtaként és borpárlatkészítésre szánt fajtaként is besorolt szőlőfajtákból készült borok közvetlen lepárlási termékére. Ezeknek a szabályoknak az a célja, hogy megakadályozzák a kötelező vagy önkéntes lepárlási intézkedések tárgyát képező borból való párlatkészítést. A rendelkezést tévesen az I. fejezet II. szakaszába illesztették be, amely csak egy kötelező lepárlási intézkedésre vonatkozik. Az érintett cikket ezért a lepárlási intézkedésre vonatkozó általános rendelkezésekről szóló III. fejezetbe kell áthelyezni.

(5) Az 1623/2000/EK rendelet 63. cikkének (5) bekezdésében megállapított határidő, amelyen belül a tagállamoknak jelenteniük kell az 1493/1999/EK rendelet 29. cikke értelmében lepárlásra jóváhagyott szerződések teljes mennyiségét, túl rövid és nem mindig teljesíthető. Ezt a határidőt ezért meg kell változtatni.

(6) A lepárlásra való szállítási szerződésekben már nem kötelező megjelölni a tényleges alkoholtartalmat. Az 1623/2000/EK rendelet 65. cikkében azonban erre az alkoholtartalomra tűréshatárt kell meghatározni, ha a tagállamok előírják annak feltüntetését.

(7) Ezeket a módosításokat az 1623/2000/EK rendelet hatálybalépésének napjától alkalmazni kell.

(8) E rendelet intézkedései összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

Az 1623/2000/EK rendelet a következőképpen módosul:

1. A 2. cikk (2) bekezdése a következő albekezdéssel egészül ki:

"A 2000/01-es borászati év tekintetében az első albekezdésben említett kötelezettségek azok, amelyeket a 822/87/EGK rendelet 35. és 36. cikke határozott meg."

2. Az 56. cikk a következő albekezdésekkel egészül ki:

"Ha a felvásárlási árat az 55. cikk (2) bekezdésében előírtak értelmében változtatják, az első albekezdésben említett támogatást ugyanígy meg kell változtatni.

Nem esedékes támogatás fizetése olyan lepárlásra szállított bormennyiség után, amelyek több mint 2 %-kal meghaladják a termelők e rendelet 52. cikkében előírt kötelezettségét."

3. Az 57. cikket el kell hagyni.

4. A 63. cikk (5) bekezdésében az utolsó mondat helyébe a következő rendelkezés lép:

"A tagállamok a (4) bekezdéssel összhangban értesítik a Bizottságot az e jóváhagyást követően az első értesítés időpontjában jóváhagyott szerződések teljes mennyiségéről."

5. A 65. cikk (10) bekezdése a következő albekezdéssel egészül ki:

"Ha a szerződésben feltüntetik a tényleges alkoholtartalmat, 1 térfogatszázalék eltérés megengedett a feltüntetett és az ellenőrzés végzésekor megállapított alkoholtartalom között."

6. A rendelet a következő 65a. cikkel egészül ki:

"65a. cikk

Meghatározott borok lepárlásával nyert alkoholokra vonatkozó követelmények

Olyan borok közvetlen lepárlásából, amelyeket ugyanabban a közigazgatási egységben borszőlőként és borpárlat készítésére való szőlőfajtaként is osztályba sorolt szőlőből nyertek, csak 92 térfogatszázalék vagy azt meghaladó alkoholtartalmú termék állítható elő."

7. A 69. cikk (3) bekezdése a harmadik albekezdés után a következő albekezdéssel egészül ki:

"Ha a felvásárlási árat az 55. cikk (2) bekezdésében előírtak értelmében változtatják, az előző albekezdés második francia bekezdésében említett támogatást ugyanígy változtatni kell."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 2000. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. október 30-án.

a Bizottság részéről

Franz Fischler

a Bizottság tagja

[1] HL L 179., 1999.7.14., 1. o.

[2] HL L 194., 2000.7.31., 45. o.

[3] HL L 199., 1999.7.30., 8. o.

[4] HL L 84., 1987.3.27., 1. o.

--------------------------------------------------